|  |  |
| --- | --- |
|  | 31. august 2015  Pressemeddelelse |
|  | Forskning og Formidling  Formidling  41 20 60 19  nynne.bojsen.faartoft@natmus.dk |

**NatNight: Polterabend, som du aldrig har oplevet den før**

Absint, croquis og striptease gennem tiden - fredag den 4. september er der ”Historisk polterabend” på Nationalmuseet, og alle er inviteret! Så træk i kilten eller tylskørtet, og kom frisk fra kl. 16.00-23.00.   
  
Fredag den 4. september står NatNight på Nationalmuseet i polterabendens tegn! Arrangementet er en del af årets Golden Days Festival-program, som Nationalmuseet meget passende skyder i gang med en polterabend: Afslutningsfesten for årets festival er nemlig et bryllup.   
  
Som til enhver polterabend byder NatNight-programmet på en blanding af forkælelse, fjollede aktiviteter og småfræk underholdning. Og alkohol. Selvfølgelig.   
  
For der skal stærke sager til på en rigtig polterabend, og hvad er bedre end et glas absint? Det Danske Absintselskab serverer smagsprøver på den berømte og berygtede grønne drik og fortæller absintens omtågede historie.   
  
**Pikante bartendere**  
Programmet står også på croquistegning (m/k) midt i museets Antiksamling, to gratis polterabend-film i biografen, foredrag om striptease gennem historien og fængslede kvinders tatoveringer og fægte-workshop med intet mindre end militærsabel.   
  
Er du mere til cupcakes og spa, kan du dekorere din egen kage og få et fodbad i forhallen, hvor du også kan udfordre gommen, bruden eller bare din ledsager til en omgang sumobrydning. Aftenen igennem er der DJ og åbent i baren, hvor du kan vælge mellem at bestille din drink af en bartender i politiuniform eller i et historisk outfit til den pikante side.  
Alle er velkomne til at møde op i deres bedste polterabendudklædning - tylskørt og prinsessekrone, kilt eller komplet rævekostume - men det er selvfølgelig helt frivilligt.  **Se hele programmet for Historisk polterabend-NatNight på Nationalmuseet her:** <http://natmus.dk/museerne/nationalmuseet/aktiviteter/natnight/historisk-polterabend-natnight-49/>  
  
**Obs.:** Der er gratis adgang til NatNight, men udvalgte aktiviteter koster penge eller kræver en gratisbillet. Billetter købes/afhentes i Informationen fra kl. 16.00 på dagen.   
 **Se Nationalmuseets andre arrangementer i forbindelse med Golden Days Festival of Important Shit her:** <http://natmus.dk/museerne/nationalmuseet/aktiviteter/golden-days-festival/>

**Fakta: Polterabend**- I Tyskland hørte det med til en polterabend, at deltagerne kastede potteskår på de unges hjem for at få poltergeisterne ud - deraf navnet ”polterabend”.   
- I slutningen af 1800-tallet var det almindeligt i Danmark, at borgerskabets unge mænd holdt polterabend med venner og studiekammerater fra universitetet eller militæret. Festen foregik både hjemme eller på restaurant, og der blev drukket, sunget og holdt taler om gommens udskejelser, som nu var forbi. De færreste unge kvinder var en del af et fællesskab uden for hjemmet på samme måde, og derfor var polterabender også mere usædvanlige blandt kvinder.   
- Op gennem 1900-tallet var polterabenden stadig mest udbredt blandt unge, der tog en længerevarende uddannelse. På Studentergården i København går der historier om, hvordan en flok lægestuderende drak gommen så beruset til hans polterabend, at de kunne lægge gips omkring hans ene ben, så han mødte op til brylluppet i troen, at han havde brækket benet.   
- Fra slutningen af 1970’erne bliver det mere almindeligt at bo sammen uden at være gift, og derfor forsvinder polterabenden i visse kredse. Samtidig bliver polterabender mere almindelige blandt unge med kortere uddannelser. Det er også i slutningen af 1970’erne, at polterabenden dukker op ude i det offentlige rum.  
- I 1980’erne og 1990’erne var nogle polterabender præget af, at gommen eller bruden var ”ofret” og blev udsat for både grænseoverskridende og ydmygende oplevelser. Medierne fortalte endda om polterabender med dødsfald.   
- I løbet af 1990’erne ændrer polterabenden sig nogle steder og bliver i højere grad en fælles oplevelse, hvor alle er med - ikke kun den, der skal giftes.   
  
*Kilde: ”Rigtige venner - om polterabend og ritualiserede drillerier” af Else Marie Kofod, Folk og Kultur, Årbog for Dansk Etnologi og Folkemindevidenskab 2006.*  **For yderligere oplysninger eller interview, kontakt:**Mette Byriel-Thygesen, museumsinspektør, Nationalmuseet.  
Tlf.: 41 20 60 67. E-mail: [mette.byriel-thygesen@natmus.dk](mailto:mette.byriel-thygesen@natmus.dk)

Nynne Bojsen Faartoft, kommunikationsmedarbejder, Nationalmuseet.  
Tlf.: 41 20 60 19. E-mail: [nynne.bojsen.faartoft@natmus.dk](mailto:nynne.bojsen.faartoft@natmus.dk)